FI Euroopan unionin virallinen lehti L 365/124

KOMISSION TÄYTÄNTÖÖNPANOASETUS (EU) N:o 1362/2014,

annettu 18 päivänä joulukuuta 2014,

Euroopan meri- ja kalatalousrahastosta rahoitettavien toimintaohjelmien tiettyjen muutosten hyväksymisessä sovellettavaa yksinkertaistettua menettelyä koskevista säännöistä ja kyseisten ohjelmien vuotuisten täytäntöönpanokertomusten muotoa ja esittämistä koskevista säännöistä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan meri- ja kalatalousrahastosta ja neuvoston asetusten (EY) N:o 2328/2003, (EY) N:o 861/2006, (EY) N:o 1198/2006 ja (EY) N:o 791/2007 sekä Euroopan parlamentin ja neuvoston asetuksen (EU) N:o 1255/2011 kumoamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 508/2014 (1) ja erityisesti sen 22 artiklan 1 kohdan ja 114 artiklan 3 kohdan,

sekä katsoo seuraavaa:

(1) Asetuksen (EU) N:o 508/2014 20 artiklan mukaan komission on hyväksyttävä kaikki Euroopan meri- ja kalatalousrahastosta (’EMKR’) rahoitettavien toimintaohjelmien muutokset.

(2) Asetuksen (EU) N:o 508/2014 22 artiklan 2 kohdan mukaan menettelyjä ja aikatauluja on yksinkertaistettava toimintaohjelmien seuraavien muutosten esittämisen ja hyväksymisen osalta: a) toimintaohjelmien muutokset, jotka koskevat varojen siirtämistä unionin painopisteiden välillä, edellyttäen, että siirretyt varat eivät ole yli 10 prosenttia unionin painopisteeseen osoitetusta määrästä; b) toimintaohjelmien muutokset, jotka koskevat toimenpiteiden tai asiaankuuluvien toimityyppien ja niihin liittyvien tietojen ja indikaattorien käyttöönottoa tai lakkauttamista; c) toimintaohjelmien muutokset, jotka koskevat muutoksia toimenpiteiden kuvauksessa, tukikelpoisuusedellytysten muutokset mukaan lukien; d) muutokset, jotka on tehtävä sen vuoksi, että unionin painopisteet valvontaa ja täytäntöönpanon valvontaa koskevan politiikan alalla ovat muuttuneet. Tällaisten toimintaohjelmien muutosten ei tulisi vaikuttaa ohjelman yleiseen toimenpidelogiikkaan, valittuihin unionin painopisteisiin ja erityisiin tavoitteisiin, eikä ohjelman odotettuihin tuloksiin, eikä muutosten pitäisi sen vuoksi herättää epäilyksiä siitä, ovatko ne voimassa olevien sääntöjen ja käytänteiden mukaisia.

(3) Sen vuoksi on tarpeen vahvistaa säännöt yksinkertaistetusta menettelystä, jolla hyväksytään asetuksen (EU) N:o 508/2014 22 artiklan 2 kohdassa luetellut toimintaohjelmien muutokset. Kyseisen menettelyn tulisi antaa komissiolle mahdollisuus hyväksyä nopeutetussa aikataulussa tämäntyyppiset muutokset, jotka jokin jäsenvaltio esittää toimintaohjelmaansa. Kun otetaan huomioon aikarajoitteet, yksinkertaistetun menettelyn edellytyksenä tulisi olla se, että jäsenvaltiot esittävät pyyntönsä tueksi täydelliset tiedot, jotta komissio voi arvioida ehdotetut muutokset täysimääräisesti.

(4) Asetuksen (EU) N:o 1303/2013 50 artiklan ja asetuksen (EU) N:o 508/2014 114 artiklan mukaan kunkin jäsenvaltion on toimitettava komissiolle vuotuinen täytäntöönpanokertomus toimintaohjelmastaan viimeistään kunkin vuoden 31 päivänä toukokuuta vuosina 2016–2023.

(5) Jäsenvaltion toimittamassa vuotuisessa täytäntöönpanokertomuksessa esitettävien tietojen olisi oltava johdonmukaisia ja vertailukelpoisia eri täytäntöönpanovuosien ja jäsenvaltioiden välillä. Kertomuksen olisi myös mahdollistettava datan kokoaminen yhteen EMKR:n tasolla tai tarpeen mukaan kaikkien Euroopan rakenne- ja investointirahastojen tasolla.

(6) On tarpeen vahvistaa kyseisten vuotuisten täytäntöönpanokertomusten muotoa ja esittämistä koskevat säännöt.

(7) Tässä asetuksessa säädettyjen toimenpiteiden ripeän soveltamisen varmistamiseksi tämän asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä.

(8) Tässä asetuksessa säädetyt toimenpiteet ovat Euroopan meri- ja kalatalousrahaston komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Toimintaohjelmien muutosten hyväksyminen yksinkertaistetulla menettelyllä

1. Kun jäsenvaltio esittää komissiolle pyynnön hyväksyä toimintaohjelmansa muutos, joka kuuluu asetuksen (EU) N:o 508/2014 22 artiklan 2 kohdan soveltamisalaan, sen on pyydettävä komissiota hyväksymään kyseinen muutos tämän artiklan mukaisella yksinkertaistetulla menettelyllä.

2. Yksinkertaistetulla menettelyllä annettavaa hyväksyntää koskevat pyynnöt voivat sisältää ainoastaan asetuksen (EU) N:o 508/2014 22 artiklan 2 kohdassa lueteltuja muutoksia.

3. Jos komissio katsoo, että tiedot, jotka asianomainen jäsenvaltio antaa 1 kohdan mukaisesti ilmoitetusta muutoksesta, ovat puutteelliset, se pyytää kaikki tarvittavat lisätiedot. Jäljempänä 4 ja 5 kohdassa vahvistettu ajanjakso alkaa seuraavana päivänä siitä, kun on vastaanotettu komission jäsenvaltiolle ilmoittaman mukainen täydellinen pyyntö hyväksyä jäsenvaltion toimintaohjelman muutos.

4. Jos komissio ei lähetä jäsenvaltiolle huomautuksia 25 työpäivän kuluessa siitä, kun on vastaanotettu pyyntö yksinkertaistetulla menettelyllä annettavasta hyväksynnästä, komission katsotaan hyväksyneen toimintaohjelman muutoksen.

5. Jos komissio lähettää jäsenvaltiolle huomautuksia 25 työpäivän kuluessa siitä, kun on vastaanotettu pyyntö yksinkertaistetulla menettelyllä annettavasta hyväksynnästä, toimintaohjelman muutos hyväksytään asetuksen (EU) N:o 1303/2013 30 artiklan 2 kohdassa ja asetuksen (EU) N:o 508/2014 20 artiklan 1 kohdassa säädettyä menettelyä noudattaen.

2 artikla

Vuotuisten täytäntöönpanokertomusten muoto ja esittäminen

Asetuksen (EU) N:o 1303/2013 50 artiklan ja asetuksen (EU) N:o 508/2014 114 artiklan 2 kohdan mukainen vuotuisen täytäntöönpanokertomuksen sisältö on esitettävä tämän asetuksen liitteessä esitetyn mallin mukaisesti.

3 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä joulukuuta 2014. Komission puolesta Puheenjohtaja Jean-Claude JUNCKER

(1) EUVL L 149, 20.5.2014, s. 1.